Luka 15 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n15 Agbɛnɛ, toohelɔi kɛ eshafeelɔi lɛ fɛɛ tee nɔ amɛbua amɛhe naa kɛbɔle lɛ koni amɛbo lɛ toi. 2 Ni Farisifoi lɛ kɛ woloŋmalɔi lɛ fɛɛ tee nɔ amɛtɔke amɛkɛɛ: “Nuu nɛɛ hereɔ eshafeelɔi hiɛmɛɛ ni ekɛ amɛ yeɔ nii.” 3 Kɛkɛ ni egba amɛ nɔkwɛmɔnɔ* nɛɛ ekɛɛ: 4 “Nyɛteŋ namɔ ni kɛji eyɛ gwantɛŋi oha, ni amɛteŋ ekome laaje lɛ, eshiŋ nyɔŋmai nɛɛhu kɛ nɛɛhu lɛ yɛ sɛɛ yɛ ŋa lɛ nɔ* ni eyatao nɔ ni elaaje lɛ kɛyashi ebaana lɛ? 5 Ni kɛ́ ena lɛ lɛ, ewóɔ lɛ etswaa ekɔɔŋ ni enáa miishɛɛ. 6 Ni kɛ́ eshɛ shĩa lɛ, etsɛɔ enanemɛi kɛ ekutsoŋbii kɛkpeɔ ni ekɛɔ amɛ akɛ, ‘Nyɛkɛ mi anáa miishɛɛ, ejaakɛ mina migwantɛŋ ni laaje lɛ.’ 7 Miikɛɛ nyɛ akɛ nakai nɔŋŋ miishɛɛ babaoo baaba ŋwɛi yɛ eshafeelɔ kome ni tsakeɔ etsui lɛ hewɔ, fe jalɔi nyɔŋmai nɛɛhu kɛ nɛɛhu ni tsuitsakemɔ ehiaaa amɛ lɛ. 8 “Aloo mɛɛ yoo ni yɔɔ drakma kapɛji nyɔŋma ni kɛji drakmai lɛ ateŋ ekome laaje lɛ, esuŋ kane ni ebɛɛ eshĩa lɛ mli ni etao fitsofitso kɛyashi ebaana? 9 Ni kɛ́ ena lɛ, etsɛɔ enanemɛi* kɛ ekutsoŋbii lɛ kɛkpeɔ ni ekɛɔ akɛ, ‘Nyɛkɛ mi anáa miishɛɛ, ejaakɛ mina drakma kapɛlɛ ni laaje lɛ.’ 10 Miikɛɛ nyɛ akɛ, nakai nɔŋŋ miishɛɛ baa yɛ Nyɔŋmɔ bɔfoi lɛ ateŋ kɛ́ eshafeelɔ kome tsake etsui.” 11 Kɛkɛ ni ekɛɛ: “Nuu ko yɛ bihii enyɔ. 12 Amɛteŋ gbekɛ lɛ kɛɛ etsɛ akɛ, ‘Ataa, hã mi onii lɛ mli nɔ ni ji migbɛfaŋnɔ.’ No hewɔ lɛ, eja nibii ni eyɔɔ lɛ amli ehã amɛ. 13 No sɛɛ gbii fioo komɛi lɛ, gbekɛ lɛ bua enibii fɛɛ naa ni efã gbɛ kɛtee maŋsɛɛ shɔŋŋ he ko, ni eyaba ejeŋ basabasa kɛkpãtã enii lɛ fɛɛ hiɛ yɛ jɛmɛ. 14 Be ni efite nɔ fɛɛ nɔ lɛ, hɔmɔ ni naa wa ko ba yɛ nakai maŋ lɛ nɔ fɛɛ, ni ehia lɛ. 15 Etee po ekɛ ehe yakpɛtɛ nakai maŋ lɛ nɔ bii lɛ ateŋ mɔ kome he, ni mɔ lɛ hã etee eshikpɔŋ nɔ koni eyakwɛ kpolotoi. 16 Ni eshwe waa akɛ ená niyenii ni kpolotoi lɛ yeɔ lɛ eko eye ni etɔ, shi mɔ ko mɔ ko hãaa lɛ nɔ ko. 17 “Be ni ehiɛ ba ehe nɔ lɛ, ekɛɛ, ‘Mitsɛ yɛ apaafoi babaoo ni yɔɔ aboloi babaoo ni eteke nɔ, ni mi lɛ, hɔmɔ gbeɔ mi yɛ biɛ nɛɛ! 18 Mate shi maya mitsɛ ŋɔɔ ni mayakɛɛ lɛ akɛ: “Ataa, mifee esha mishi ŋwɛi kɛ bo hu. 19 Misaaa mɔ ni atsɛɔ lɛ obi dɔŋŋ. Ŋɔɔ mi ofee tamɔ opaafoi lɛ ateŋ mɔ kome.”’ 20 No hewɔ lɛ, ete shi ni eyiŋ etee etsɛ ŋɔɔ. Be ni enyiɛ shɔŋŋ kɛbaa lɛ, etsɛ hiŋmɛi gba enɔ ni emusuŋ tsɔ lɛ, ni esha foi ni eyafua lɛ atuu* ni ekɛ suɔmɔ shɔ enaa. 21 Ni bi lɛ kɛɛ lɛ akɛ, ‘Ataa, mifee esha mishi ŋwɛi kɛ bo hu. Misaaa mɔ ni atsɛɔ lɛ obi dɔŋŋ.’ 22 Shi tsɛ lɛ kɛɛ enyɔji lɛ akɛ, ‘Nyɛhe afea oya! nyɛkɛ atade yuu ni fe fɛɛ lɛ abaa ni nyɛkɛbawoa lɛ, ni nyɛwoa enine ga, ni nyɛwoa enaji hu tokotai. 23 Nyɛkɛ tsinabi ni eshwi lɛ hu abaa, nyɛgbea lɛ, ni nyɛhãa wɔyea nii ni wɔmii ashɛa wɔhe, 24 ejaakɛ mibi nɛɛ gbo ni eba wala mli ekoŋŋ; elaaje ni ana lɛ.’ Ni amɛbɔi nyamɔ. 25 “No mli lɛ, ebinukpa lɛ yɛ ŋmɔshi, ni be ni eku esɛɛ ni ebɛŋkɛ shĩa lɛ, enu lalai kɛ joi ahe. 26 No hewɔ lɛ, etsɛ tsuji lɛ ateŋ mɔ kome kɛba eŋɔɔ ni ebi lɛ nɔ ni yaa nɔ. 27 Ekɛɛ lɛ akɛ, ‘Onyɛmi lɛ eba, ni otsɛ egbe tsinabi ni eshwi lɛ, ejaakɛ eku esɛɛ eba eŋɔɔ kɛ gbɔmɔtsoŋ hewalɛ kpakpa.’* 28 Shi emli fu ni esumɔɔɔ ni eboteɔ shĩa lɛ mli. Ni etsɛ je kpo ni ebabɔi lɛ faikpamɔ. 29 Ni ehere nɔ ekɛɛ etsɛ akɛ, ‘Naa! Afii abɔ sɔŋŋ nɛ ni misɔmɔ bo tamɔ nyɔŋ, ni mitɔ̃ko ofamɔ ko nɔ dã, ni kɛ̃lɛ ohãko mi abotia bi kome dã koni mikɛ minanemɛi aná wɔhe miishɛɛ. 30 Shi be ni obi nɛɛ ni kɛ ashawoi yakpãtã onibii ahiɛ* lɛ bashɛ shi nɔŋŋ lɛ, ogbe tsinabi ni eshwi lɛ ohã lɛ.’ 31 Ni ekɛɛ lɛ akɛ, ‘Mibi, bo lɛ, okɛ mi yɔɔ daa nɛɛ, ni nɔ fɛɛ nɔ ni miyɔɔ lɛ onɔ ni. 32 Shi esa akɛ wɔmii ashɛ wɔhe ni wɔmli afili wɔ, ejaakɛ onyɛmi nɛɛ gbo ni eba wala mli; elaaje ni ana lɛ.’”\n^ Aloo “enanemɛi yei.”\n^ Sht. ŋm., “eyagbee ekuɛ nɔ.”\n^ Aloo “shweshweeshwe.”\n^ Sht. ŋm., “yaye onibii.”